### Beslutningstema

I denne sag skal udvalget beslutte at indstille en ændring i vedtægterne for Kulturelt Forum omkring honorar til formand og næstformand.

### Sagsfremstilling

Hvervet som medlem i kommunale råd og nævn er båret af en høj grad af interesse og frivillighed. I Folkeoplysningsudvalget oppebærer formand et honorar for sit virke. Formandsskabet for Kulturelt Forum har hidtil ikke fået honorar for deres arbejde. Kultur- og Fritidsudvalget har i forbindelse med en revison af vedtægten for Folkeoplysningsudvalget ønsket at ligestille formandsskabet for Kulturelt Forum med formandsskabet for Folkeoplysningsudvalget således, at formand og næstformand oppebærer et honorar svarende til 3 % af borgmesterens honorar. Fordelingen bliver 2 % til formanden og 1 % til næstformanden.

For at effektuere dette, skal der ske en ændring i vedtægterne for Kulturelt Forum i form af tilføjelse af en paragraf om honorar til formand og næstformand.

Forvaltningen foreslår en vedtægtsændring med følgende ordlyd:

Formand og næstformand for Kulturelt Forum oppebærer et honorar for deres virke. Honoraret til formand og næstformand for Kulturelt Forum følger honoraret til formandsskabet for Folkeoplysningsudvalget.

Tilføjelsen af paragraffen om honorar til formandsskab er markeret med grønt i bilaget Vedtægter Kulturelt Forum.

Vedtægtsændringen godkendes i Kultur og Fritidsudvalget, og sendes videre til godkendelse i Kommunalbestyrelsen.

Forvaltningen foreslår, at vedtægtsændringen er gældende fra den 1. januar 2023.

### Økonomi

Midler til honorar findes inden for Kultur- og Fritidsudvalgets område og tilføres Kulturelt Forums administrationsbudget.

### Fagchefen for Sundhed, Kultur og Frivillighed indstiller,

at vedtægtsændringen godkendes, og

at vedtægtsændringen er gældende fra 1. januar 2023, og

at indstillingen videresendes til Kultur- og Fritidsudvalget og Kommunalbestyrelsen.

Beslutning fra Kulturelt Forum, 5. september 2022, pkt. 7:
Indstillingen anbefales.
Aage Gregersen deltog ikke på mødet.

Beslutning fra Kultur- og Fritidsudvalget, 5. oktober 2022, pkt. 5:

Indstillingen anbefales.

### Beslutning

Indstillingen godkendt.